อธิบดีกรมประชาสัมพันธ์ ตรวจเยี่ยมสร้างขวัญกำลังใจ เจ้าหน้าที่ NBT YALA ชี้แจงการเปลี่ยนระบบ "อนาล็อก" สู่ "ดิจิตอล" มุ่งเน้นบุคลากรที่มีประสิทธิภาพ
วันนี้ (14 ก.ค. 61) พลโท สรรเสริญ แก้วกำเนิด อธิบดีกรมประชาสัมพันธ์ พร้อมด้วยนางทัศนีย์ ผลชานิโก รองอธิบดีกรมประชาสัมพันธ์ และคณะผู้บริหาร ได้เดินทางมาตรวจเยี่ยม ให้กำลังใจ และมอบนโยบายการทำงานแก่ ข้าราชการ เจ้าหน้าที่ ของสถานีวิทยุโทรทัศน์แห่งประเทศไทย จังหวัดยะลา (NBT YALA) โดยมีนายสัมสัมพันธ์ มูซอดี ผู้อำนวยการสำนักประชาสัมพันธ์เขต 6 คณะเจ้าหน้าที่ NBT YALA คณะเจ้าหน้าที่สถานีวิทยุกระจายเสียงแห่งประเทศไทย จังหวัดยะลา (สวท.ยะลา) ร่วมให้การต้อนรับ

ทั้งนี้ อธิบดีกรมประชาสัมพันธ์ ได้เยี่ยมชมห้องส่งที่ใช้สำหรับออกอากาศ พร้อมสอบถามลำดับ ขั้นตอน การดำเนินงานในด้านต่าง ๆ ทั้งการผลิตรายการ ข่าว การแปลภาษามลายู นอกจากนี้ ยังได้ชี้แจงการเปลี่ยนระบบโทรทัศน์จากภาคพื้นดิน "อนาล็อก" สู่ "ดิจิตอล" เพื่อสร้างความเข้าใจกับทางเจ้าหน้าที่
 
โดยก่อนหน้านี้อธิบดีกรมประชาสัมพันธ์ และคณะ ได้เยี่ยมชมการจัดนิทรรศการงาน "รวมพลังเครือข่ายสื่อสันติสุขชายแดนใต้" ของ สวท.ยะลา เพื่อให้กำลังใจประชาชนชาวยะลา พร้อมทั้งได้รับฟังการแสดงดนตรีสดภาษามลายูท้องถิ่นของประชาชนในพื้นที่ อีกด้วย